
Susannah Erwin elsker historiefortelling i alle former. Hun jobbet for store filmstudioer før hun skrev sin første roman, som vant en Golden Heart-pris. Hun bor i California med sin mann og en bortskjemt, men helt skjønn katt.


Til Jeff, min egen romantiske helt

Danica Novak ønsket seg en varm dusj, kjølig sengetøy og minst ti timers uavbrutt søvn etter den tidlige flyturen. I stedet måtte hun fylle ut et skjema for tapt bagasje, sitte i en taxi som kjørte altfor fort og dumdristig fra flyplassen i San Francisco til kontorbygningen hennes i Palo Alto, og ta enda en telefonkrangel med foreldrenes forsikringsselskap om brorens legeregninger. Dette var den tredje personen hun hadde snakket med siden flyet landet, og klokken var ennå ikke elleve i California.

«Behandlingen dekkes ikke?» Hun klemte mobiltelefonen mellom skulderen og øret mens hun lette i vesken etter løse sedler. Kredittkortet var ubrukelig, noe hun hadde oppdaget da hun prøvde å kjøpe mat på flyet. Den plutselige reisen til Rhode Island i siste liten hadde spist opp det som var igjen av bufferen hennes. «Kan du ikke forhandle for å få ned kostnadene?»

Sjåføren stirret på henne i bakspeilet og trommet med fingrene på rattet. Da hun som tenåring hjalp faren sin med å søke om lisens for renseriet, lærte hun at det å bli sint på ansiktsløse byråkrater sjelden førte til et positivt resultat. «Kan jeg få snakke med en leder om dette? Hallo?» Hun stirret på telefonen. Samtalen hadde blitt brutt – eller så hadde personen i andre enden lagt på.

«Jeg må videre.»

«Et øyeblikk, er du snill?» Hun la fra seg telefonen for å lete bedre gjennom innholdet i vesken. Nødpengene hun alltid hadde med seg, måtte være et sted – aha! Hun fant sedlene, dyttet dem i hånden på sjåføren og skyndte seg ut av bilen.

Hun åpnet glassdøren inn til kontorbygningen. Det virket som om det var hundre år siden sist hun gikk gjennom denne døren, da hun løp ut midt på dagen for å pakke til et hastebesøk hjemme. Hun var fortsatt i sjokk etter å ha sett broren Matt så stille i sykehussengen sin.

Matt hadde vært en attpåklatt som ble født åtte år etter Danica, til stor glede for hele familien. Han gikk nå siste året på high school og hadde tiltrukket seg oppmerksomhet fra flere universiteter på grunn av sine evner som fotballspiller. Helt til for to uker siden, da en kollisjon under en fotballkamp forårsaket en kraftig hjernerystelse, lårbensbrudd og ryggmargskade.

Nå var han utenfor livsfare, og prognosene var gode for at han skulle bli helt frisk, men legene var bekymret for at han ikke responderte så godt som han kunne på konvensjonell behandling. Den eksperimentelle ryggmargsterapien som forsikringsselskapet for øyeblikket nektet å gi ham, kunne kanskje gjøre ham raskere frisk igjen, men det ville de ikke vite før de fant en måte å betale for den på. Og det skulle hun finne.

Vel inne lukket hun øynene og trakk pusten dypt. Det var bare fire selskaper som delte kontorbygningen, og lobbyen var tom det meste av dagen. Presentasjonen for Ruby Hawk Technologies skulle holdes om to dager, og den måtte være perfekt. Den lovede forfremmelsen fra Johanna Rinaldis assistent til konsulent var avhengig av det.

Hun tok et gratis eksemplar av Silicon Valley Weekly i resepsjonen i lobbyen, i håp om å få med seg de siste nyhetene fra teknologibransjen mens hun gikk ned korridoren til Rinaldis kontorer. Tabloidavisen var tilgjengelig på nettet, men den trykte versjonen var lettere å lese mens hun gikk. Som om universet hadde bestemt seg for at hun trengte en påminnelse om hvor avgjørende de neste dagene ville bli, stirret Luke Dallas mot henne fra forsiden, den trettitre år gamle administrerende direktøren og grunnleggeren av Ruby Hawk Technologies.

Som de fleste i dalen fulgte Danica Ruby Hawk Technologies’ kometkarriere med ærefrykt. Men mannen bak selskapet fascinerte henne på en helt spesiell måte. Hun hadde lenge tenkt at Luke Dallas så ut som om han burde vandre hvileløst rundt på en forblåst engelsk hede i stedet for å skrive kode på et kontor i glass og stål i California. De sterke, meislede trekkene hans passet perfekt til ryktene om hans hardnakkede taktikk. I en by som tolererte eksentriske, men drevne genier, skilte han seg ut med sin krevende oppførsel.

Det gikk en frysning gjennom henne. Snart skulle hun sitte overfor det blikket. For en måned siden hadde Danica oppdaget at Ruby Hawk hadde sagt opp kontrakten med rekrutteringsbyrået deres. Hun visste at Johanna og Luke hadde gått på handelshøyskole sammen, og hun hadde brukt den informasjonen til å få et møte med Ruby Hawk for å selge inn sine tjenester. Han skulle være med på møtet.

Han kunne da ikke være så fengslende i virkeligheten? Det måtte være et triks fra fotografen, kanskje lyset …

I øyekroken oppfattet hun noe som beveget seg og unngikk så vidt å kollidere med et svært bredt og muskuløst mannlig bryst. Hun sendte mannen et raskt unnskyldende smil og fortsatte å lese artikkelen mens hun rotet i vesken etter kontornøkkelen.

Det tok et sekund før hun registrerte mannens ansikt. Hun så opp fra avisen og stirret på ham. Så kastet hun et blikk ned på bildet. Så tilbake på mannen. Hun ble tørr i munnen mens blodet banket i ørene.

Luke Dallas sto foran den stengte døren til Rinaldi Executive Search. I levende live. Hun hadde tatt feil. Han var virkelig så fengslende – og mer til – i virkeligheten. Et todimensjonalt bilde var ikke i stand til å fange den farlige auraen hans. Bildet avslørte den vakre symmetrien i ansiktstrekkene hans, men kunne ikke formidle den rene sensualiteten og intensiteten. Dette var en mann som fikk det han ville ha, og som ikke brydde seg om hvordan. Hun ble fanget av blikket hans og skalv da uttrykket hans ble mørkere. Luften ble tung, og den ble tykkere og tykkere med den illevarslende atmosfæren av to værfronter som var i ferd med å kollidere.

Hun befant seg rett i stormens bane.

Dette skulle ha vært en dag for triumf. I stedet hadde Luke Dallas vondt i kjeven etter å ha bitt tennene sammen i timevis. Det var en ny følelse. Han hadde alltid kontroll, uansett situasjon.

Men det var før denne morgenen. Før et uformelt møte for å undertegne en kontrakt på en avsidesliggende kaffebar, langt unna nysgjerrige øyne og ører, ble til et bakholdsangrep iscenesatt av Irene Stavros og faren hennes, Nestor. Han hadde reist rett fra møtet til Johanna Rinaldis rekrutteringsfirma. Johanna var den eneste personen han kunne komme på som kunne hjelpe ham ut av fellen Nestor så kunstferdig hadde lagt. Han hadde ingen tid å miste.

Hvor i helvete var hun? Kontoret hennes var låst, og ingen svarte på døren eller telefonen. Tålmodigheten hans hadde akkurat nådd bristepunktet da en kvinne, som ikke brydde seg om å se seg for, nesten gikk rett på ham. Hun stirret på ham med så store øyne at de truet med å ta over resten av ansiktet hennes. Men det var pene øyne. Store og grønne. En mann kunne gå seg vill i dem hvis han ikke var forsiktig.

Så blunket hun, brøt forbindelsen, og sinnet hans kom tilbake.

«Kan jeg hjelpe deg med noe?» bjeffet han, delvis for å dekke over at han ble tatt i å stirre på en fremmed, uansett hvor tiltrekkende hun var, og delvis fordi hun ikke var Johanna, og akkurat nå var Johanna den eneste personen han ønsket å treffe.

«Du er Luke Dallas.» Blikket hennes pendlet mellom avisen hun holdt i hånden og ansiktet hans. «Men møtet vårt er ikke før på onsdag.»

«Jobber du for Johanna?» Endelig. Kanskje dagen hans kunne komme på rett spor igjen, og han kunne redde det som var igjen av den.

Hun rakte frem hånden. «Ja, det gjør jeg. Jeg heter Danica. Novak.»

Han trykket hånden hennes, og hun lente seg bakover, som om hun var Rødhette og han den store stygge ulven, og de stod i bestemors hus. En lett rødme bredte seg i kinnene hennes.

«Du vet visst hva jeg heter.»

«Ja, vel», sa hun og viftet seg med avisen. «Det hjelper å ha et visuelt hjelpemiddel.» Hun sendte ham et forsiktig smil, og hvis han tidligere hadde syntes at øynene hennes var vakre, gjorde smilet dem rett og slett fantastiske. Så fanget avisoverskriften blikket hans og fikk ham til å glemme alt tullet om at øynene var sjelens vinduer.

«Kan jeg få se den?» spurte han. Hun rakte den frem, og han skumleste artikkelen. Finansjournalisten Cinco Jackson hadde på en eller annen måte fått nyss om Lukes samtaler med Stavros Group, til tross for at han hadde gjort sitt beste for å holde dem hemmelige. Artikkelen beskrev ryktene rundt oppkjøpet, og kalte det en ferdig avtale med papirene som skulle undertegnes i løpet av kort tid.

Takket være familien og noen smarte investeringer på egen hånd kunne Luke ha pensjonert seg etter endt studium og fortsatt levd et svært komfortabelt liv. Men det skyldtes at han var født av de rette foreldrene. Han hadde ikke gjort seg fortjent til det.

Han nektet å være som stesøsknene sine, som levde på pengene de hadde arvet. Han ville bygge opp noe, slik oldefaren hadde gjort. Han ville at det skulle vare, i motsetning til oldefarens arv. Draper & Dallas-kjeden var for lengst borte. Ruby Hawks fremskritt innen biofeedback og nevralteknologi kunne imidlertid gjøre livet bedre for flere generasjoner.

Ruby Hawk Technologies var hans. Han hadde skapt selskapet og skutt inn sine egne penger i det. Nå trengte han ytterligere kapital for at selskapet skulle nå sitt fulle potensial, for å bevise for dem som hadde avskrevet ham som en rik dilettant, at han hadde det som skulle til for å være en teknologisk visjonær.

Han hadde undersøkt ulike muligheter for å skaffe mer penger, men ingen av dem ga den kombinasjonen av finansiering, eierkontroll og bedriftsuavhengighet som Luke var ute etter. Så foreslo Irene Stavros at han skulle snakke med faren hennes. For en måned siden mottok Luke et avtaleforslag fra Nestor.

På papiret var det perfekt. Stavros Group ville kjøpe Ruby Hawk og tilføre selskapet de pengene det trengte for å ekspandere, samtidig som Ruby Hawk kunne fortsette å drive selvstendig. Den opprinnelige ledergruppen, inkludert Luke som administrerende direktør, ville forbli intakt, og han ville fortsette å ta alle avgjørelser uten innblanding fra det overtakende morselskapet. I påvente av at avtalen skulle gå i boks, bestilte og installerte Luke dyrt nytt utstyr til ingeniørene sine. Men da han møtte Nestor for å signere papirene, avslørte Nestor fellen sin. Hvis ikke Luke gikk med på Nestors krav, ville han ikke ha midler til å betale lønningene om seks måneder.

Og nå denne artikkelen. Takket være at den avslørte vilkårene for avtalen, kunne de ansatte forvente at aksjeopsjonene deres vil være verdt millioner når oppkjøpet var fullført.

Han måtte redde denne avtalen. «Hvor er sjefen din? Jeg har vært her i en halvtime, og ingen har åpnet døren eller tatt telefonen. Hva slags virksomhet er dette?» Han slengte avisen tilbake til henne.

«Vi er veldig flinke til det vi gjør. Det finnes sikkert en forklaring.» Hun ristet ut det krøllete papiret.

Han hevet et øyenbryn og så på klokken.

«Jeg har nettopp kommet tilbake fra en reise. Johanna har sannsynligvis et møte et annet sted.» Hun åpnet en stor veske og lette i den. «Men det forklarer ikke hvorfor Britt ikke har telefonvakt», mumlet hun. Hun holdt opp en nøkkelring. «Vent her mens jeg sjekker at lyset er på.»

Hun låste opp døren, forsvant inn og lukket den bak seg. Han hørte et halvkvalt utrop, etterfulgt av et høyt dunk. Akkurat da han skulle til å undersøke lyden, kom hun ut, smelte igjen døren og lente seg mot den.

«Kanskje du burde vente på kafeen ved siden av. Kaffen er god. Den er hånd…»

«Nei.» Det ville ta lang tid før han kunne drikke kaffe uten at minnet om morgenens møte skulle forgifte smaken. «Hva er det som er galt? Er noen skadet?»

Hun ristet på hodet, og brystet hevet og senket seg raskt.

«Jeg går inn.» Han tok forsiktig hånden hennes bort fra dørhåndtaket.

«Nei, vær så snill, ikke …»

Han ignorerte protestene hennes. Var det innbrudd? Vandalisme? Eller var det kolleger i bakrus, og hun ville ikke at en potensiell kunde skulle se hva som egentlig foregikk hos Rinaldi Executive Search?

Det siste han hadde forventet å se, var tomhet. Ikke bare var de ansatte borte fra skrivebordene sine, men skrivebordene var også borte. Persiennene var åpne, og solskinnet avslørte et resepsjonsområde som var goldt, bortsett fra en ødelagt skrivebordstol, nakne metallhyller og skrapeflekker på gulvet som markerte hvor møblene en gang hadde stått. Et ensomt avlukke med høye vegger sto utenfor en dør som førte inn til et indre kontor som var tømt for møbler.

«Jeg trodde kanskje vi hadde blitt ranet.» Danica sto bak ham i døråpningen, med armene beskyttende rundt seg. «Men …»

Han ristet på hodet. Tyver ville ha etterlatt seg et rot. «Dette er arbeidet til profesjonelle flyttefolk.»

«Jeg var borte i to uker.» Danicas stemme var tynn. «To uker.» Blikket hennes, vilt og ufokusert, vandret rundt i det tomme rommet. Hun sjanglet inn på kontoret som en søvngjenger som ikke kunne våkne. Vesken hennes lå på gulvet med innholdet spredt utover. Før han rakk å rydde den av veien, viklet foten hennes seg inn i skulderremmen.

Han kastet seg frem for å støtte henne. På så nært hold besto håret hennes av tusen nyanser av gull. Et lett dryss av fregner over en liten, rett nese. Leppene var mykt buede, og underleppen var fyldig. Vanilje krydret med kanel pirret nesen hans. Et øyeblikk var han fristet til å se om hun smakte like deilig.

Men så gikk virkeligheten opp for ham i all sin gru.

Planen hans for å redde Ruby Hawk hadde forsvunnet sammen med kontormøblene som pleide å pryde Rinaldis kontor.

«Takk for at du reddet meg.» Danica hørte stemmen sin som om den kom langt borte fra. Kanskje hun hadde sovnet på flyet, og dette bare var et mareritt? Men til tross for at hun blunket flere ganger, forble synet foran henne det samme.

Luke Dallas, administrerende direktør i Ruby Hawk Technologies. Han hadde harde muskler under Silicon Valley-uniformen med blå skjorte og kakibukser. Under klærne måtte han gjøre en gresk gud til skamme. Hun tok tak i den silkemyke bomullen på skjorten hans. Han luktet til og med slik hun forestilte seg at en gresk gud ville gjøre: som naturen etter en regnstorm over en base av dyrt lær og frisk sitrus. Rommet begynte å snurre, raskere og raskere, og hun lukket øynene.

«Pust», sa han. «Pust inn og ut.»

Hun gjorde som han befalte, lente seg inn mot ham og nøt følelsen av tillit og trygghet i armene hans. Så slapp han brått taket. Hun åpnet øynene.

«Jeg har ikke tid til å ta deg med til legevakten hvis du faller og slår deg. Jeg må gå.»

Tenk, Danica, tenk fort. Hvis han dro, ville han ta med seg muligheten til å selge inn Rinaldi Executive Searchs tjenester til ham. Og med det ville hun miste den lovede forfremmelsen. Hun måtte finne sjefen sin. Dette måtte være en stor misforståelse.

«Johanna må ha flyttet kontor mens jeg var borte. Jeg var litt vanskelig å få tak i.» Det var sannheten. Matts sykehusetasje tillot ikke mobiltelefoner. «La meg ringe henne.»

Hun løftet opp den forræderske vesken og plukket opp alt som hadde falt ut. Hvor var telefonen? Hun visste at hun gikk av flyet med den. Hun hadde den i taxien.

Å, nei, nei. Hun la den på baksetet mens hun lette etter penger. Og hun plukket den aldri opp igjen. Det kunne være hvor som helst fra Marin til Monterey.

«Er det noe annet som er galt?» Det harde blikket hans fikk det til å prikke i huden hennes.

«Det er ikke noe galt. Jeg glemte bare noe, det er alt», sa hun lett.

Han la armene i kors. «Det er mye som er galt. Det begynner med det tomme kontoret.»

«Kan du gi meg et øyeblikk?» Vær så snill, ba hun, la det finnes en fungerende kontortelefon i lokalene.

Han nikket. Hun holdt hodet høyt helt til hun var bak avlukket, ute av syne for ham. Så sank skuldrene hennes sammen.

Avlukket hennes var tomt for alt annet enn en arkivboks. Lokket var av, og inni lå de få personlige tingene hun oppbevarte på kontoret. Øverst lå tegneseriefigurene som pleide å pryde hyllene hennes. De hadde vært en tullegave fra broren da hun flyttet til California, en påminnelse om at hun var sterkere enn hun så ut til.

Øynene sved. Hun tvang tårene bort. Gråt skapte bare flere problemer.

Utenpå esken var det teipet fast en lapp, og den kremfargede konvolutten var preget med Johannas initialer.

Hei, Danica!

Jeg ville ikke forstyrre deg mens du var med familien din. Men Stavros Group tilbød meg en fantastisk mulighet! Jeg er deres nye leder for talentrekruttering i Asia og Stillehavsregionen. Jeg kommer til å ha base i Sydney og reise over hele verden. De trengte meg med en gang, så jeg kunne ikke vente til du kom tilbake :-(

Britt har allerede fått ny jobb, jippi! Apropos det, gjør meg en tjeneste og sørg for at Britt har viderekoblet telefonene til telefonsvareren … ;-)

Jeg ringer deg senere, men jeg er opptatt, så det kan ta en stund. Her er den siste lønnsslippen din og nummeret til advokaten som har ansvaret for oppløsningen av firmaet, i tilfelle du har spørsmål.

Ciao!

Johanna

Danica fant frem den vedlagte lønnsslippen. To ukers sluttvederlag var lagt til. To uker. Var det alt hun var verdt for Johanna? Etter å ha gitt henne tre år av sitt liv, hjulpet henne med å bygge opp selskapet fra grunnen av, aldri tatt ferie og bare en svært sjelden sykedag? Den akutte familiepermisjonen hadde vært første gang hun hadde vært borte fra kontoret i mer enn førtiåtte timer i strekk.

Hun sank ned på gulvet. Dette var verre enn da ekskjæresten forlot henne. Da hadde hun i det minste hatt en jobb og kunne bidra til familiens økonomi. Men nå? Hun hadde ikke engang den ramponerte bilen sin. Hun hadde bedt romkameraten Mai om å selge den for henne for å dekke sin del av husholdningsutgiftene, siden flybilletten hadde spist opp den magre bankkontoen hennes. Hun kunne heller ikke be Mai om å la henne slippe å betale husleien. Mais økonomi var nesten like prekær som hennes egen.

Danica klarte alltid å finne et glimt av lys i mørket, å tenke seg ut av det som virket som uoverstigelige odds. Inntil nå. Hun prøvde så hardt hun kunne, men tankene hennes forble et eneste kaos.

Luke så Danica marsjere mot avlukket sitt, med hestehalen svingende som om hun ikke brydde seg om noe i verden.

Han burde gå tilbake til kontoret sitt og komme opp med plan B til Z. Han måtte bare unngå teamets spørsmål om oppkjøpet så godt han kunne.

En snufsende lyd ga ekko gjennom det tomme lokalet. Han ristet på hodet. Tårer var et billig, manipulerende triks. Han strakte seg etter dørhåndtaket.

Et nytt snøft lød, etterfulgt av et tredje.

Pokker heller. Han snudde seg og gikk mot avlukket.

Lydene var Danica som rev i stykker dyrt brevpapir til små konfettibiter. «Hensynsløs ødeleggelse. Effektivt», sa han.

Hun ga ham et raskt smil, med mistenksomt blanke øyne, før hun gikk tilbake til oppgaven sin. «Johanna flyttet til Sydney.»

«Fikk du henne på telefonen?»

Hun ristet på hodet. «Hun la igjen en gammeldags lapp. Jeg skulle gjerne vist deg den, men den er uleselig nå.» Flere papirbiter falt fra hendene hennes. «Jeg antar at møtet på onsdag er avlyst.»

«Ja. Vel. Da går jeg. Lykke til.» Han rakte ut hånden.

Hun tok den. Håndflaten hennes passet mot hans som om det var meningen at den skulle være der.

Han kremtet. «Hvis du hører fra Johanna, så si at jeg trenger …»

Blikket hans festet seg på en papirlapp ved siden av skoen hans. Stavr var skrevet på den med steil håndskrift. «Hvorfor er Johanna i Sydney?»

Danica trakk på skuldrene. «Hun skrev at hun hadde fått drømmejobben.» Hun sparket til restene.

«En jobb hos hvem?» Magemusklene hans strammet seg som om de ventet et hardt slag.

«Stavros-gruppen. Hvorfor det?»

Slaget traff ham midt i magen. Nå så han hvor grundig Nestor og Irene hadde forberedt fellen. Han lurte på hvem andre i omgangskretsen hans de hadde fått med seg. Han veddet på at hvis han ringte Gwen, den siste kvinnen han hadde datet, ville han finne ut at hun var på filminnspilling utenlands – for et av Stavros-gruppens produksjonsselskaper.

Han knyttet nevene, neglene boret seg inn i huden. Det var enten det eller å slå til veggen, og det så ut som om avlukket ville velte med ett godt slag. «Jeg kan ikke fatte at jeg ikke så dette», snerret han.

Danica sluttet å rive papir og festet blikket på ham. «Hva har Johannas nye jobb med deg å gjøre?»

Nestor og Irene var tre skritt foran ham, det hadde de alltid vært. De tok Johanna av spillebrettet, vel vitende om at hun ville være hans første trekk. Det var forutsigbart, det måtte han innrømme. Han, Irene og Johanna hadde gått på handelshøyskolen sammen. Irene kjente omgangskretsen hans nesten like godt som han selv.

Han gikk ut av avlukket. «Jeg må tilbake til kontoret mitt.»

«Å, nei, det gjør du ikke.» Danica kom ham i forkjøpet til ytterdøren og stilte seg i veien for ham. «Du går ikke før du forteller meg hva som foregår.»

Han strakte seg etter dørhåndtaket. «Jeg har ikke tid til denne leken.»

Hun grep ham om håndleddet, fingrene hennes landet på pulsen hans. Blikkene deres møttes og kolliderte i et lynnedslag som sendte elektrisitet knitrende gjennom luften.

Før han rakk å sette tankene sine ut i livet, løftet hun hodet. Den statiske elektrisiteten i atmosfæren forsvant. Hun slapp håndleddet hans, men han kunne kjenne trykket fra fingrene hennes mot huden.

«Dette er ikke et spill. Dette er livet mitt.» Stemmen hennes knakk på det siste ordet, og hun trakk pusten dypt. «Før i dag hadde jeg en jobb jeg elsket, jeg jobbet med lederrekruttering. Jeg var veldig god til det også. Tittelen min var kanskje assistent, men jeg gjorde de fleste plasseringene, og jeg var endelig i ferd med å bli forfremmet. Men i morges, poff!» Hun knipset med fingrene. «Og etter oppførselen din å dømme, er du innblandet i tryllekunsten som fikk jobben min til å forsvinne. Du skylder meg en forklaring.»

Han kunne ikke fortelle henne sannheten. Ingen skulle få vinne over ham. Spesielt ikke Irene og faren hennes.

Så slo Danicas ord ned. Rekruttering av ledere. Hun var også rekrutterer.

Det var ikke den mest elegante løsningen. Hun ville synes at han var irrasjonell, og kanskje var han det. Han var i hvert fall ikke seg selv når han lente seg frem for å kysse en fremmed bare fordi han syntes munnen hennes var fristende. Men etter å ha tenkt seg om et øyeblikk, kom han til at det kunne fungere bedre enn den opprinnelige planen.

Danicas ord fikk det til å høres ut som om hele hennes verden hadde gått i knas. Hun trengte ham. Eller rettere sagt, hun trengte hans tilbud om ansettelse. Det var alltid en fordel å ha overtaket i et forretningsforhold.

Ja, han syntes hun var tiltrekkende. Men selvdisiplinen hans, både på jobb og i fritiden, var legendarisk. «Du sier at du er god til å rekruttere ledere?»

«Den beste.» Uttrykket hennes ble skeptisk. «Hvorfor spør du?»

«Fordi jeg trenger en kone så fort som mulig. Og du skal rekruttere en for meg.»

